**АКТИВ УДИРДЛАГЫН ТУХАЙ ХУУЛИЙН ТӨСЛИЙН**

**УУЛЗАЛТ, ХЭЛЭЛЦҮҮЛГИЙН ТЭМДЭГЛЭЛ**

2019.04.15

Актив удирдлагын тухай хуулийн төслийн хэлэлцүүлгийг Монголбанкны өргөтгөлийн 2 давхарын хурлын зааланд 2019 оны 4 дүгээр сарын 15-ны өдрийн 14:00-16:00 цагийн зохион байгууллаа. Хэлэлцүүлэгт Хууль тогтоомжийн тухай хуулийн 8.1.5, 38.1 дэх хэсэгт заасны дагуу эрх, хууль ёсны ашиг сонирхол нь хөндөгдөх иргэн, хуулийн этгээдийн төлөөлөл болох Монголын банкны холбоо, банкуудын төлөөлөл оролцлоо.

Хэлэлцүүлгийг нээж хууль санаачлагч, УИХ-ын гишүүн Б.Баттөмөр хэлсэн үгэндээ зээлийн хүүг бууруулах, түүнийг үүсгэхэд нөлөөлж байгаа чанаргүй зээлийг шийдвэрлэх асуудал нь олон нийтийн эрх ашгийг хөндсөн тул нэн тэргүүнд шийдвэрлэх шаардлагатай асуудлуудын нэг болоод байгаа бөгөөд улс орнуудад банк, санхүүгийн салбарт хуримтлагдсан чанаргүй зээлийн хэмжээ нэмэгдэж, цаашид өсөх хандлагатай болсон нь банкнаас олгох зээлийн хэмжээг бууруулж, санхүүгийн зуучлалыг зогсонги байдалд оруулан, эдийн засгийн идэвхжилийг сулруулах, бодит секторын өсөлтийг хязгаарлах, ажилгүйдлийг нэмэгдүүлэх, эдийн засгийн сэргэлтийг удаашруулах сөрөг нөлөөтэй болохыг онцлон тэмдэглэлээ. Тиймээс эдгээр асуудлаас сэргийлэх, чанаргүй зээл, активыг шийдвэрлэх замаар банк, санхүүгийн салбарын тогтвортой байдлыг хангах зорилгоор Актив удирдлагын компанийг байгуулах, үйл ажиллагаа явуулах эрх зүйн орчинг бүрдүүлэх Актив удирдлагын тухай хуулийн төслийг боловсруулсан болохоо танилцууллаа. Хуулийн төслийг 6 дугаар сарын сүүлээр өргөн барих бодолтой байгаагаа хэлэлцүүлэгт оролцогчдод илэрхийлэв. Мөн хуулийн төслийн давхардсан зохицуулалтыг анхаарах, нэмэлт судалгаа хийх шаардлагатай байгааг тэмдэглээд хэлэлцүүлэгт оролцогчдыг тус хуулийн төслийн алдаа, оноо, давуу, сул талыг харамгүй хэлэхийг хүслээ.

Хуулийн төслийг танилцуулсаны дараа хэлэлцүүлэгт оролцогчдоос хэлсэн саналыг дор жагсаалаа.

Монголын банкны холбооны Хууль, эрх зүй хамтын ажиллагаа хариуцсан зөвлөх Зоригтбаатар: Банкуудаас ирсэн төлөөллийн нэрсийг танилцуулж, хуулийн төсөлд холбогдуулан дараах саналыг хэлэв.

1. Хуулийн төслийн зорилт болон хувь нийлүүлсэн хөрөнгөтэй холбоотой зарчмын хэдэн асуудал байна. Хуулийн зорилт дээр “Банк, санхүүгийн салбарын тогтвортой байдлыг хангах..” гэж томъёолсон боловч зөвхөн банкны салбарын чанаргүй активыг актив удирдлагын компани авахаар тусгагдсан байна. Банк санхүүгийн салбар гэдэг чинь зөвхөн банк биш тул үүн дээр анхаарна уу.
2. Актив удирдлагын тухай хуулийн төслийн 2-р зүйлд нэгэнт төрийн өмчийн оролцоотой хуулийн этгээд байгуулахаар тусгасан учраас Төрийн болон орон нутгийн өмчийн тухай хуультай холбоотой асуудлыг энд анхаарах хэрэгтэй. Мөн төслийн 23.1.2 дахь заалт дээр гадаад улсын төрийн актив удирдлагын компанийн оруулсан хөрөнгө хувь нийлүүлсэн хөрөнгөд байж болно гэсэн байна. Заавал төрийн өмчлөлтэй актив удирдлагын компани байх уу? Эсвэл хувийн өмчийн актив удирдлагын компанибайх уу? Үүн дээр анхаарна уу.
3. Утга агуулгын шинжтэй ганц нэг заалт байна. Жишээ нь: 7.1.2, төслийн олон заалт дээр зөвхөн чанаргүй активтай холбоотой барьцаа хөрөнгийг зохицуулсан заалт мөн зөвхөн зээлдэгч гэсэн нэр томъёо орсон байна. Зээлдэгч болон өртэй этгээд гэсэн нэр томъёо зайлшгүй хэрэгтэй. Мөн зөвхөн авлага биш өөр төрлийн төлбөрүүд байж болно. Эдгээр дээр анхаарна уу.
4. Төлөөлөн удирдах зөвлөлийн гишүүдэд тавигдах шаардлагыг тодорхой болгомоор байна.
5. Актив удирдлагын компанийг богино хугацаанд байгуулж байгаа тул тухайн хугацаанд Аж ахуй нэгжийн орлогын албан татвар зэрэг бусад татвараас чөлөөлөх талаар Улсын Их Хурлын гишүүдэд сайн ойлгуулж өгөх хэрэгтэй байна. Учир нь актив удирдлагын компани байгуулагдаад амжилттай яваа улсын жишээнээс харахад татвараас чөлөөлж байсан байна.
6. Төлөөлөн удирдах зөвлөлийн гишүүдийн тоог 9 болгох, гишүүн тус бүр мэргэшсэн байх шаардлага тавих,
7. Аж ахуй нэгжийн орлогын албан татвараас чөлөөлөх зохицуулалт дагалдах хуульд тусгах.

Худалдаа хөгжлийн банкны эрсдэлийн удирдлагын газар, Дэлгэрмаа:

1. Чанаргүй зээлийг шилжүүлэх банкийг Монголбанк тодорхойлно гэж төсөлд заасан байна. Чанаргүй зээлийн шилжүүлэх банкинд чанаргүй активын түвшин өндөр байх гэсэн шаардлага тавих уу?
2. Үл хөдлөх хөрөнгө худалдан борлуулахад актив удирдлагын компанид ямар давуу тал байх вэ? Удаан үргэлжилдэг, сунжирсан шүүхийн процессыг багасгах хэрэгтэй.

Хаан банкны Хууль эрх зүйн газрын захирал:

1. Төсөлд актив удирдлагын компанийн хувь нийлүүлсэн хөрөнгийн 80 хувь нь хувийн, 20 хувь нь төрийн хөрөнгө оруулалтаас бүрдэж байгаа боловч шийдвэр гаргалтад төрийн өмчийн оролцоо өндөр байна. Компанийн хуулийн зохицуулалтыг харахад засаглалын хувь нь тэнцвэргүй байна. Зарчмын хувьд буруу тогтолцоо гэж харагдаж байна. Төрийн оролцоо бага байвал зүгээр биш үү?
2. Мөн төслийг дагаж Үл хөдлөх хөрөнгийн харилцааг зохицуулсан хуульд ганц нэмэлт, өөрчлөлт орохоор байна. 10 хоногийн дотор дуудлага худалдаа явуулна гэдэг бодит байдалтай нийцэхгүй байна. Хөрөнгө хураан авсаны дараа 10 хоног гэвэл илүү бодит зохицуулалт болно.
3. Банкны бусад авлагыг хэрхэн барагдуулах вэ? Активын хувьд барьцаа хөрөнгөө хязгаарлагдахгүйгээр банкны авлага гэх зэрэг бусад зүйлсийг хаана тусгах вэ? Чанаргүй банкны авлагаа яаж барагдуулах нь тодорхой бус байна. Үүнийг хаана оруулах вэ?

Хэлэлцүүлэгт оролцогчдын асуулт, саналд хууль санаачлагч болон Монголбанкны Хууль, эрх зүйн газрын төлөөллөөс хариулт өгсөн бөгөөд хууль санаачлагч оролцогчдын санадыг судалж, төсөлд тусгана гэснээр хэлэлцүүлэг өндөрлөлөө.

Хэлэлцүүлэгт ирсэн эрх, хууль ёсны ашиг сонирхол нь хөндөгдөх иргэн, хуулийн этгээдийн төлөөлөл:

|  |  |  |
| --- | --- | --- |
| № | Банк | Нэр |
|  | УИХ-ын гишүүн | Б. Баттөмөр |
| 1 | Худалдаа хөгжлийн банк:  | Ц.Ганбаяр |
| 2 | Дэлгэрмаа |
| 3 | Тунгалаг |
| 4 | Хаан банк |  М.Мөнхбаатар |
| 5 | Э.Нанзаддорж |
| 6 | Ц.Доржнамжим |
| 7 | Н.Энхбат |
| 8 | Голомт банк | А. Энхбаяр |
| 9 | Хүрэлхуяг |
| 10 | Батбилгүүн |
| 11 | Одгариг |
| 12 | Хас банк | Мөнх-Эрдэнэ |
| 13 | Н. Цэгц |
| 14 | Төрийн банк | Х. Лхагвасүрэн |
| 15 | Б. Амарсанаа |
| 16 | Н. Батгэрэл |
| 17 | Б. Ганнасан |
| 18 | Улаанбаатар хотын банк | Т. Батжаргал |
| 19 | Төгөлдөр |
| 20 | Чингисхаан банк | Б. Төрбадрах |
| 21 | Богд банк | М. Бямбацэрэн |
| 22 | Г. Төгөлдөр |
| 23 | Ариг банк | Н. Хэрлэн |
| 24 | Хөгжлийн банк | Ц. Булганхишиг |
|  |  |  |

\_\_\_\_\_\_\_\_\_oOo\_\_\_\_\_\_\_\_\_